Վահե Հայրապետյան

Վահե Հայրապետի Հայրապետյան (1969, հունվարի 5, Երևան, Հայաստան), կոմպոզիտոր, երաժիշտ, «HI MUSIC Band» ակապելլա վոկալ-սեքստետի հիմնադիր, Հայաստանի թատերական գործիչների միության անդամ, Հայաստանի կոմպոզիտորների միության անդամ։

Կենսագրություն 
Վահե Հայրապետյանը ծնվել է 1969 թվականի հունվարի 5-ին, Երևանում։ Սկզբնական կրթությունը ստացել է 1976-1984 թվականներին, Երևանի թիվ 139 միջնակարգ դպրոցում։ Զուգահեռ սովորել է նաև Երևանի Հայկանուշ Դանիելյանի անվան արվեստի դպրոցի ջութակի դասարանում, իսկ 1984-1988 թվականներին՝ Երևանի երաժշտական մանկավարժական ուսումնարանի խմբավարության բաժնում։ 1988-1993 թվականներին, Էդվարդ Միրզոյանի դասարանում սովորել է Երևանի Կոմիտասի անվան պետական կոնսերվատորիայի կոմպոզիցիայի բաժնում։ Կոմպոզիցիային զուգահեռ սովորել է նաև օպերային-սիմֆոնիկ դիրիժորության բաժնում՝ Յուրի Դավթյանի դասարանում։

1984-1988 թվականներին Կանազի մշակույթի պալատում ստեղծել և ղեկավարել է իր առաջին խումբը՝ վոկալ-գործիքային անսամբլը։ Նույն տարիներին, որպես բաս-կիթառահար, ելույթներ է ունեցել Մերգելյան ինստիտուտի ջազային ակումբի «Կամերտոն» երիտասարդական ջազ-քառյակի կազմում։ Վահե Հայրապետյանը 1991-1992 թվականներին աշխատել է Հայաստանի ազգային ռադիոյում որպես դասական երաժշտության խմբագիր։

Վահե Հայրապետյանը 1993-1996 թվականներին բնակվել է Սանկտ Պետերբուրգում, և աշխատել որպես Հայ առաքելական եկեղեցու երգչախմբի գեղարվեստական ղեկավար և խմբավար։ Նույն տարիներին եկեղեցուն կից ստեղծել և ղեկավարել է «Հայեցի ձայներ» մանկական երգչախումբը։

Նա 1994-1995 թվականներին աշխատել է Սանկտ Պետերբուրգի «Օկոշկի» թատրոնում, իսկ 1995-1996 թվականներին որպես երաժիշտ-դաշնակահար՝ «Կարամբոլ» ակումբում։ 1996 թվականին, Վահե Հայրապետյանը, վոկալ-գործիքային խմբի կազմում որպես երաժիշտ-դաշնակահար մասնակցել է Բելոռուսի Վիտեբսկ քաղաքում տեղի ունեցող «Սլավյանսկի Բազար» ամենամյա փառատոնին։ Նա 1997-2010 թվականներին եղել է Երևանի պետական կամերային թատրոնի երաժշտական ղեկավարը։

Վահե Հայրապետյանը 2003-2016 թվականներին եղել է Հայաստանի հանրային ռադիոյի երաժշտական ծրագրավար և երաժշտական խմբագիրը։ 2004-2005 թվականներն հանդիսացել է «Էրեբունի-Երևան» ամենամյա տոնակատարության երաժշտական պատասխանատուն և գործիքավորողը, իսկ 2007-2008 թվականներին Մոսկվայում եղել է «Երևանի օրեր» և «Ոսկե Նուռ» փառատոների երաժշտական ղեկավարն ու պատասխանատուն։ Նա 2007-2008 թվականին եղել է «Արմեն-Ակոբ» մշակութային կենտրոնի քառաձայն երգչախմբի խմբավարը։
 
2005 թվականին Կանադայում լույս է տեսել նրա երգերի առաջին ձայնասկավառակը՝ «Քո երգը» անվանումով։ Հայաստանի հանրային ռադիոյով վարել է «Կատակում են երաժիշտները», «Հազար ու մեկ օպերա», «Մի գործիքի պատմություն», «Մի խմբի պատմություն», «Պատմության ակնթարթներ» հեղինակային ծրագրերը։ 2011 թվականին հանդիսացել է Հանրային ռադիոյի 85-րդ և Հանրային հեռուստատեսության 55-րդ տարեդարձերի գալա-համերգի երաժշտական պրոդյուսերն ու գործիքավորողը։ 2012-2018 թվականներին հանդիսացել է Հայաստանի հանրային ռադիոյի «Արևիկ» մանկական անսամբլի գեղարվեստական ղեկավարը։ 2014 թվականից հանդիասանում է Հայաստանի հանրային ռադիոյի «15 րոպեն քիչ է» հեղինակային ծրագրի գլխավոր խմբագիրը։

Վահե Հայրապետյանը 2017 թվականին հիմնել է «HI MUSIC Band» ակապելլա վոկալ-սեքստետը։ 2014 թվականից նա Հայաստանի թատերական գործիչների, 2015 թվականից Հայաստանի կոմպոզիտորների միության անդամ է։

Մրցանակներ 
Արժանացել է մի շարք պատվոգրերի՝ 2003, 2008, և 2014 թվականներին, իսկ 2017 թվականին՝ Հայաստանի թատերական գործիչների միության «Արտավազդ» մրցանակի։ Որպես տարվա լավագույն թատերական երաժշտության հեղինակ, 2017 թվականին Վահե Հայրապետյանն արժանացել է Երևան քաղաքի մշակույթի պատվավոր գործչի կոչման։

Ստեղծագործություններ 
Վահե Հայրապետյանը թատրոնում աշխատելու տարիներին գրել է երաժշտություն «Նազար-Նազար մինչև վերջ», «Ի զեն», «Ալբանիա պլյուս», «Շատ Love Story», «Ներոն», «Արմագեդոն», «Կախարդական պարահանդես», «Հոբելյանական հաճախորդ», «Գանձերի կղզին», «Միսս դժոխք», «Սասունցի Դավիթ Կոպպերֆիլդ» և «Սոնատ թավջութակի համար» ներկայացումների համար։ 1999 թվականին գրել է երաժշտություն «Արմենիկում U.P.S.A.», իսկ 2003 թվականին՝ «Համլետ» տեսաֆիլմերի համար։

Հեղինակել է սիմֆոնիկ, կամերային, թատերական ստեղծագործություններ, ինչպես նաև երգերի ժողովածուներ.

«Սիմֆոնիկ պատկեր» (1993թ.)
«Լարային կվարտետ» (1992թ.)
«Երաժշտություն փայտյա փողայինների համար» (1994թ.)

Երկու երգչախմբային ստեղծագործություն (1997թ., 2001թ.), «Ցայգալույս» (2003թ.) և «Արա Գեղեցիկ և Շամիրամ» (անավարտ) օպերաները, մանկական երգերի ժողովածուները, 60-ից ավելի էստրադային ժանրի երգեր, երաժշտություն 38 թատերական ներկայացումների համար։

«Չարի վերջը» (մանկական մյուզիքլ, ձայնասկավառակ, 2006թ.) 
«Քո երգը» (ձայնասկավառակ, 2005թ.) 
«Երեք խոզուկների նոր արկածները» (մանկական մյուզիքլ, 2014թ.)
«Հայելի» (մյուզիքլ, 2008թ.)
«Կոշկավոր Կատուն» (մանկական օպերետ, 2015թ.)
«Հայը և իր հայրենիքը»
«Հայոց այբուբենը» (2008-2009թթ)

Հեղինակել է տարբեր բեմականացումների երաժշտություններ.
«Էսկորիալ» (2012թ.)
Ի.Տուրգենևի «Մեկ ամիս գյուղում» (2013թ.)
Ա.Բլոկի «Բալագանչիկ» (2013թ.)
Վ.Ստեփանյանի «Գազանանոց Մադագասկար» (2014թ.)
«Ճպուռիկներն ու մրջյունները» (2015թ.)
«Ճպուռիկի արկածները» (2016թ.)
«Ճանճիկը» (2017թ.), «Երեք խոզուկների նոր արկածները» (2014թ.)
Մ.Տվենի «Թոմ Սոյերի արկածները» (2015թ.)
Ի.Գորյունովայի «Մաթիուսն ու Մաթիլդան» (2015թ.)
Բ.Կանաչյանի «Աբեղա» (օպերա, 2015թ.)
Ա.Պանտիկինի և Ե.Խոդիրևայի «Կրիսպի մկնիկը» (2016թ.)
Ա.Չուբարովայի «Խաղալիքների մոլորակը» (2016թ.)
Ա.Ղազարյանի «Կարոտել եմ» (2017թ.)

Ծանոթագրություններ

Արտաքին հղումներ 
Վահե Հայրապետյան ֊ Հայաստանի կոմպոզիտորների միություն
Concert Dedicated to May Victories 
 

1969 ծնունդներ
Հունվարի 5 ծնունդներ
Երևան քաղաքում ծնվածներ
Հայաստանում ծնվածներ
Հայաստանի կոմպոզիտորների միություն
Հայ կոմպոզիտորներ
Հայ երաժիշտներ
Ապրող անձինք